b'\n_START_ARTICLE_\nTrumanov show\n_START_SECTION_\nZgodba\n_START_PARAGRAPH_\nTruman Burbank je 30-letnik, ki \xc5\xbeivi v idili\xc4\x8dnem mestecu Seahaven, ki le\xc5\xbei na otoku. Zaposlen je kot zavarovalni\xc5\xa1ki agent, je sre\xc4\x8dno poro\xc4\x8den z Meryl, ravno tako ima tudi mnogo prijateljev, kjer glavno vlogo zavzema Marlon, njegov najbolj\xc5\xa1i prijatelj iz otro\xc5\xa1tva. V sebi pa skriva travmati\xc4\x8dno izku\xc5\xa1njo iz otro\xc5\xa1tva, ko je na izletu z jadrnico v nevihti izgubil o\xc4\x8deta, zaradi \xc4\x8desar se je celo \xc5\xbeivljenje bal vode._NEWLINE_Njegovo \xc5\xbeivljenje je navidez prakti\xc4\x8dno idealno, vendar se mu nekega dne ves svet okoli njega za\xc4\x8dne zdeti sumljiv, saj ima ob\xc4\x8dutek, da ljudje okoli njega delujejo preve\xc4\x8d kli\xc5\xa1ejsko, prakti\xc4\x8dno ob istem \xc4\x8dasu vsak dan po\xc4\x8dnejo iste stvari, in da se v bistvu vse dogajanje v mestu vrti ravno okoli njega. Sumljiva se mu zazdi tudi njegova \xc5\xbeena, ki dostikrat deluje, kot da bi nastopala v reklamah, v katerih ogla\xc5\xa1uje razna \xc5\xbeivila in predmete, ki jih uporablja._NEWLINE_Nekega dne na poti v slu\xc5\xbebo pred njim pristane reflektor z imenom ene od zvezd (ta incident lokalni radio hitro pojasni z izgubo lu\xc4\x8di enega od letal, ki je letelo \xc4\x8dez mesto), ravno tako naslednji dan preko svojega avtoradia sli\xc5\xa1i, kaj se bo z njim in okrog njega zgodilo v naslednjih trenutkih. Ravno tako ob vstopu v neko poslovno zgradbo naleti na dvigalo, v katerem so neznani ljudje. Istega dne naleti na klate\xc5\xbea, ki ga mo\xc4\x8dno spominja na njegovega domnevno preminulega o\xc4\x8deta, vendar se takoj pojavijo neznani ljudje in tega klate\xc5\xbea odstranijo s prizori\xc5\xa1\xc4\x8da._NEWLINE_Ker Truman za\xc4\x8dne domnevati, da ga nekdo zasleduje na vsakem koraku, se glede tega zaupa \xc5\xbeeni in Marlonu, ki pa ga na vse pretege sku\xc5\xa1ata prepri\xc4\x8dati, da se mu vse samo zdi, ter da je vse v redu. Vseeno se Truman odlo\xc4\x8di, da bo zapustil Seahaven in odpotoval na Fid\xc5\xbei. Kljub temu, da posku\xc5\xa1a oditi, mu to ne uspe zaradi razli\xc4\x8dnih te\xc5\xbeav - enkrat ne more rezervirati leta, drug dan se pokvari avtobus, s katerim namerava kreniti na pot, ob naslednji prilo\xc5\xbenosti se med vo\xc5\xbenjo z avtom pred njim nenadoma pojavi prometni zastoj, po uspe\xc5\xa1nem pobegu iz mesta pa ga preseneti tudi gozdni po\xc5\xbear in nesre\xc4\x8da v jedrski elektrarni, kjer mu prisotni prepre\xc4\x8dijo pobeg._NEWLINE_Zgodba se nato preseli na nekaj lokacij, kjer ljudje preko televizije spremljajo Trumanovo \xc5\xbeivljenje v oddaji z imenom Trumanov show, ki poteka 24 ur na dan. Takrat se izka\xc5\xbee, da je Seahaven le kulisa, ki se nahaja v ogromni kupoli, vsi ljudje v mestu (tudi njegova dru\xc5\xbeina) pa so le igralci in statisti. Izka\xc5\xbee se, da je Christof, re\xc5\xbeiser oddaje, Trumana izbral izmed petih neza\xc5\xbeeljenih otrok pred 30 leti in ga nato uporabil kot glavno filmsko zvezdo v svoji oddaji. _NEWLINE__NEWLINE_Christofa pokli\xc4\x8de tudi \xc5\xbeenska z imenom Sylvia, ki ga obto\xc5\xbei ne\xc4\x8dlove\xc5\xa1kega ravnanja in zahteva takoj\xc5\xa1njo izpustitev Trumana. Izka\xc5\xbee se, da je bila Sylvia pred ve\xc4\x8d leti igralka v omenjeni oddaji, kjer pa se je proti pri\xc4\x8dakovanjem zaljubila v Trumana in mu sku\xc5\xa1ala povedati resnico o njegovem obstoju, vendar so jo takoj zatem odstranili z izgovorom, da se seli na Fid\xc5\xbei (kar pojasni Trumanovo zanimanje za potovanje tja). Je tudi ena glavnih aktivistk v kampanji za Trumanovo osvoboditev._NEWLINE_Ker se Truman za\xc4\x8dne vesti nepredvidljivo in celo agresivno, se Christof odlo\xc4\x8di, da bo nazaj v oddajo vrnil njegovega "o\xc4\x8deta", s \xc4\x8dimer naj bi mu vrnil voljo, da ostane v mestu, vendar to pomaga le za\xc4\x8dasno. Trumanu se neke no\xc4\x8di uspe izmuzniti kameram in pobegniti iz mesta skozi skriven predor, zaradi \xc4\x8desar se Christof prvi\xc4\x8d po tridesetih letih odlo\xc4\x8di prekiniti oddajanje. Ljudje, ki redno spremljajo Trumanov show, so navdu\xc5\xa1eni nad Trumanovo potezo._NEWLINE_Christof vsem igralcem in filmski ekipi naro\xc4\x8di, naj najdejo Trumana, vendar so sprva neuspe\xc5\xa1ni. Kmalu zatem se izka\xc5\xbee, da je Truman premagal strah pred vodo in se na jadrnici napotil iz mesta. Po ponovnem za\xc4\x8detku oddajanja se Christof odlo\xc4\x8di, da bo nad jadrnico poslal mo\xc4\x8dno umetno nevihto z namenom prepre\xc4\x8diti Trumanov odhod, kar tudi med filmsko ekipo spro\xc5\xbei moralne pomisleke. Truman kljub nevihti ne obupa in nadaljuje plovbo, zaradi \xc4\x8desar Christof ustavi nevihto. Kmalu zatem premec jadrnice prebije steno kupole, na kateri je naslikano nebo in najde stopnice, ki vodijo do izhoda iz nje. Ko se pripravlja na izhod, ga Christof preko zvo\xc4\x8dnika posku\xc5\xa1a prepri\xc4\x8dati, da ne zapusti mesta. Truman za trenutek pomisli, nato pa se prikloni publiki in odide skozi vrata, s \xc4\x8dimer je oddaje za vedno konec in prenos se izklju\xc4\x8di._NEWLINE_Sylvia takoj odide na pot, da bi se sre\xc4\x8dala s Trumanom, vsi gledalci oddaje Trumanov show pa za\xc4\x8dnejo iskati kak\xc5\xa1no drugo oddajo.'